**Abstrakt: Testosterón a jeho úloha pri depresívnom syndróme (kazuistiky)**

**MUDr. Zuzana Repková, PK SZU a PNPP – Mužské oddelenie, Pezinok**

Téma menopauzy a jej dopadu na psychický stav žien je všeobecne známa a často verejne skloňovaná. Andropauza [LOH (Late onset of hypo-gonadism)], napriek jej somatickým a psychickým dôsledkom býva tabuizovaná. Treba zdôrazniť, že je to vyvolané aj negatívnym postojom mužov k samotnej problematike a ich neochote k liečbe. V dospelosti po dosiahnutí 4. dekády dochádza k fyziologickému pozvoľnému úbytku testosterónu (TST). Pri výraznejšom poklese TST (celkového i voľného) sa objavujú symptómy zo somatického i psychického spektra. Na stanovenie diagnózy hypogonadizmu je nutná verifikácia poklesu TST v laboratórnych parametroch. Na našom pracovisku sme v roku 2020 zaznamenali 2 prípady mužov, ktorí boli primárne odoslaní k dlhodobej liečbe depresívnej symptomatiky. Samotný efekt antidepresívnej liečby nenapĺňal subjektívne i objektívne očakávania, v rámci diferenciálnej diagnostiky bol potvrdený hypogonadizmus a bola indikovaná substitúcia androgénov. Kazuistiky odzrkadľujú zložitosť celkovej problematiky, nutnosť multidisciplinárnej spolupráce a v neposlednom rade compliance pacienta pri diagnostike a liečbe.